Diari Oficial de la Generalitat Valenciana


Sumari del DOGV 4183, del 05-02-2002 (2002/656)

ORDRE de 23 de gener de 2002, de la Conselleria d'Economia, Hisenda i Ocupació, per la qual es determina la relació de municipis de la Comunitat Valenciana als quals resultarà aplicable la bonificació del 50% de l'import de les quotes meritades en el cànon de sanejament pels consums d'aigua per a ús domèstic realitzats en aquests durant el primer semestre de 2002.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4183

Data del DOGV
:   05-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/656


Data del document
:   23-01-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * impost local
    * municipi
    * sanejament
    * consum d'aigua

ORDRE de 23 de gener de 2002, de la Conselleria d'Economia, Hisenda i Ocupació, per la qual es determina la relació de municipis de la Comunitat Valenciana als quals resultarà aplicable la bonificació del 50% de l'import de les quotes meritades en el cànon de sanejament pels consums d'aigua per a ús domèstic realitzats en aquests durant el primer semestre de 2002. [2002/X656]
  
La Llei 2/1992, de 26 de març, de Sanejament d'Aigües Residuals de la Comunitat Valenciana, estableix en la disposició transitòria segona una bonificació del 50 per cent de l'import de les quotes meritades en el cànon de sanejament pels consums d'aigua per a ús domèstic realitzats en aquells municipis de la Comunitat Valenciana que no compten amb sistemes de depuració en servei, en execució o amb projecte tècnic aprovat per la Generalitat Valenciana. La disposició transitòria esmentada preveu, així mateix, la supressió automàtica d'aquesta bonificació des del moment en què els municipis fins aleshores beneficiaris d'aquesta compten amb un d'aquests projectes de sistema de depuració aprovat tècnicament per la Generalitat Valenciana.
  
D'altra banda, l'apartat 1 de l'article 12 del Decret 266/1994, de 30 de desembre, del Govern Valencià, pel qual s'aprova el Reglament sobre el Règim Economicofinancer i Tributari del Cànon de Sanejament, estableix que s'entendrà que hi ha un projecte tècnic aprovat per la Generalitat Valenciana quan hi haja un plec de prescripcions tècniques o un projecte d'obres aprovat per l'òrgan competent d'aquesta. El Reglament esmentat disposa també que mitjançant ordre de la Conselleria d'Economia i Hisenda (avui Conselleria d'Economia, Hisenda i Ocupació), a proposta de la d'Obres Públiques, Urbanisme i Transports, es determinaran els municipis o àrees als quals s'aplicarà, durant cada semestre natural, la bonificació esmentada, per raó de les circumstàncies que hi concorren el primer dia d'aquests períodes.
  
D'acord amb això, l'Ordre de 3 de setembre de 2001 estableix la relació de municipis beneficiaris de l'esmentada bonificació del 50% durant el segon semestre de 2001 i en l'article 3 disposa que les variacions que, respecte a la situació existent en aquests el dia 1 de juliol de 2001, es produïsquen durant el segon semestre de 2001 en els municipis de la Comunitat Valenciana, comportaran les modificacions oportunes en la relació que es recull en l'annex d'aquella norma, amb efectes del dia 1 de gener de 2002. En aquest sentit, cal tenir en compte, d'acord amb els antecedents que hi ha sobre això en la Divisió de Recursos Hidràulics de la Conselleria d'Obres Públiques, Urbanisme i Transports, que durant el segon semestre de 2001 s'han aprovat el projecte tècnic corresponent d'estació depuradora dels municipis de Villargordo del Cabriel, el que ha de suposar la pèrdua del benefici tributari recollit per a aquests municipis en l'Ordre de 3 de setembre de 2001 esmentada.
  
Per això, vista la proposta realitzada per la Conselleria d'Obres Públiques, Urbanisme i Transports, i fent ús de l'autorització continguda en l'article 12 del Decret 266/1994, de 30 de desembre, del Govern Valencià,
  
ORDENE
  
Article 1. Bonificació corresponent al primer semestre de 2002
  
Durant el primer semestre de 2002 gaudiran d'una bonificació del 50% del seu import les quotes meritades en concepte de cànon de sanejament pels consums d'aigua per a ús domèstic realitzats en els municipis a què es refereix l'annex d'aquesta ordre.
  
Article 2. Facturació de consums realitzats en semestres amb diferent règim de subjecció
  
Quan es produïsquen facturacions el període de consum de les quals s'estenga, a l'efecte de la bonificació a què es refereix l'article anterior, a dos o més semestres amb distint règim de subjecció, aquesta bonificació s'aplicarà en proporció a la part del consum total que corresponga a cadascun d'aquests semestres.
  
Article 3. Variació de les circumstàncies existents l'1 de gener de 2002
  
Les variacions que, respecte a la situació existent en aquests el dia 1 de gener de 2002, es produïsquen durant el segon semestre de 2002 en els municipis de la Comunitat Valenciana, comportaran les modificacions oportunes en la relació que es recull en l'annex d'aquesta ordre, amb efecte des del dia 1 de juliol de 2002.
  
DISPOSICIÓ FINAL
  
Única. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 23 de gener de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Relació de municipis de la Comunitat Valenciana els consums d'aigua per a ús domèstic dels quals gaudiran d'una bonificació del 50 por 100 durant el primer semestre de 2002
  
Benimodo
  
Bolbaite
  
Camporrobles
  
Castielfabib
  
Fuenterrobles